Document ID: 32002R1686

Uredba Komisije (ES) št. 1686/2002
z dne 25. septembra 2002
o določitvi kmetijskih komponent in dodatnih dajatev, ki se od 1. januarja 2002 uporabljajo pri uvozu nekaterega blaga, zajetega v Uredbi Sveta (ES) št. 3448/93, v Skupnost iz Islandije in Norveške
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 3448/93 z dne 6. decembra 1993 o trgovinskih režimih za nekatero blago, pridobljeno s predelavo kmetijskih proizvodov [1], kakor je bila nazadnje spremenjena z Uredbo (ES) št. 2580/2000 [2], in zlasti člena 7(4) Uredbe,
ob upoštevanju naslednjega:
(1) Protokol 3 k Sporazumu EGP, v nadaljnjem besedilu Protokol 3, določa trgovinski režim za nekatere kategorije predelanih kmetijskih proizvodov med Skupnostjo na eni strani in državami EFTA na drugi.
(2) Protokol 3 je bil spremenjen s Sklepom št. 140/2001 Skupnega odbora EGP z dne 23. novembra 2001 o spremembi Protokola 2 in 3 k Sporazumu EGP o predelanih in drugih kmetijskih proizvodih [3] glede kmetijskih komponent in dodatnih dajatev. Te spremembe se uporabljajo od 1. januarja 2002.
(3) Zato je v skladu s Protokolom 3 treba določiti nove kmetijske komponente in dodatne dajatve za Islandijo in Norveško.
(4) Te kmetijske komponente in dodatne dajatve je treba izračunati v skladu z Uredbo Komisije (ES) št. 1460/96 z dne 25. julija 1996 o določitvi podrobnih pravil za izvajanje preferencialnih trgovinskih režimov za nekatero blago, pridobljeno s predelavo kmetijskih proizvodov, kakor je določeno v členu 7 Uredbe Sveta (ES) št. 3448/93 [4], kakor je bila spremenjena z Uredbo (ES) št. 2495/97 [5]. Dajatve, predvidene v ukrepih iz te uredbe, ne smejo presegati dajatev po skupni carinski tarifi.
(5) Uredbi Komisije (ES) št. 1475/2000 z dne 10. julija 2000 o določitvi zneskov kmetijskih komponent in dodatnih dajatev, ki se uporabljajo od 1. julija 2000 za uvoz blaga, zajetega v Uredbi Sveta (ES) št. 3448/93, v Skupnost iz Islandije [6], in (ES) št. 1476/2000 z dne 10. julija 2000 o določitvi zneskov kmetijskih komponent in dodatnih dajatev, ki se uporabljajo od 1. julija 2000 za uvoz blaga, zajetega v Uredbi Sveta (ES) št. 3448/93, v Skupnost iz Norveške [7], je zato treba razveljaviti.
(6) Ukrepi, ki jih določa ta uredba, so v skladu z mnenjem Upravljalnega odbora za horizontalna vprašanja v zvezi s trgovino s predelanimi kmetijskimi proizvodi, ki niso navedeni v Prilogi I -
SPREJELA NASLEDNJO UREDBO:
Člen 1
Kmetijske komponente in dodatne dajatve, ki se uporabljajo za uvoz iz Islandije in Norveške za blago iz tabele 1 Protokola 3 Sporazuma EGP, in tabele 1 Priloge B k Uredbi (ES) št. 3448/93 so določene v prilogah I in II.
Člen 2
Uredbi (ES) št. 1475/2000 in (ES) št. 1476/2000 se razveljavita.
Člen 3
Ta uredba začne veljati z dnem objave v Uradnem listu Evropske skupnosti.
Uporablja se od 1. januarja 2002.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. septembra 2002

Labels: 3
15
17
18